चीन के बुजुर्गों में फैल रहा है एचआईवी संक्रमण  
एक नए सर्वेक्षण में पता चला है कि नए एचआईवी संक्रमित लोगों में 50 पार उम्र के लोगों का प्रतिशत 7.8 से बढ़कर 14.9 प्रतिशत हो गया है।
चीन में करीब 80 साल के एक बुजुर्ग में एचआईवी संक्रमण का पता चला है। चिकित्सकों का कहना है कि अक्सर असुरक्षित यौन संबंध बनाने के चलते यह बुजुर्ग इस संक्रमण की चपेट में आया।  समाचार एजेंसी 'सिन्हुआ' के मुताबिक विशेषज्ञों का कहना था कि चीन के उम्रदराज पुरुषों में एचआईवी संक्रमण तेजी से फैल रहा है। संक्रमण के इस नए मामले ने विशेषज्ञों की इस बात की पुष्टि कर दी है। देश में चल रहे एड्स विरोधी अभियानों से ये बुजुर्ग पूरी तरह दरकिनार रहते हैं।  जिस बुजुर्ग में एचआईवी संक्रमण का पता चला है, उसकी पहचान नहीं बताई गई है, लेकिन उसे चीनी शहर वुहान के झोंगनम अस्पताल में दाखिल कराया गया था, उसे बुखार की शिकायत थी। चिकित्सकों ने शुक्रवार को बताया कि बुजुर्ग एचआईवी संक्रमित है।  उन्होंने बताया कि बुजुर्ग की पत्नी का निधन हो चुका है और उसे कभी भी खून चढ़ाए जाने की बात भी सामने नहीं आई है, लेकिन वह असुरक्षित यौन संबंध बनाता था। अस्पताल के एचआईवी विशेषज्ञ गैओ शिचेंग का कहना है कि एचआईवी/एड्स का संक्रमण मध्यम आयु में शुरू होता है और एड्स की रोकथाम की अल्प या बिल्कुल ही जानकारी न रखने वाले बुजुर्ग चीनियों में यह बीमारी होती है।  गैओ ने बताया कि इस साल उन्हें दो उम्रदराज लोगों में एचआईवी संक्रमण का पता चला। ये दोनों ही पुरुष असुरक्षित यौन संबंधों के चलते इस बीमारी की चपेट में आए।  चाइनीज सेंटर फॉर डिजीज कंट्रोल एंड प्रीवेंशन (चाइना सीडीसी) के एक नए सर्वेक्षण में पता चला है कि नए एचआईवी संक्रमित लोगों में 50 पार उम्र के लोगों का प्रतिशत 7.8 से बढ़कर 14.9 प्रतिशत हो गया है। इनमें ज्यादातर पुरुष हैं, जो असुरक्षित यौन संबंधों के चलते इसकी चपेट में आते हैं।